સૌરાષ્ટ્રના જૂનાગઢ જીલ્લાના માળીયા હાટીના તાલુકાથી અંદાજે પંદર કિલોમીટર દુર માંડ ૧૮૦૦ જેટલી વસ્તી ધરાવતા નાનકડા એવા પીખોર ગામમાંથી આજે ૪૫ જેટલા યુવાનો આર્મીમાં ફરજ બજાવી દેશસેવા કરી રહ્યા છે. ગુજરાતી યુવાનો ફૌજ, બી.એસ.એફ સહિતના સુરક્ષા દળમાં ઓછા હોવાનું મહેણુ મારવામાં આવે છે પરંતુ પિખોર ગામના આ યુવાનોએ આ મહેણુ ભાંગ્યું છે. નાનકડા ગામમાંથી આટલી મોટી સંખ્યામાં આર્મીમાં ફરજ બજાવતા યુવાનો માટે ગામલોકો ગર્વ લે છે. પીખોર ગામમાંથી જેટલા યુવાનો આર્મીમાં જોડાયેલા છે તે પૈકી સૌથી વધારે મયા દરબાર સમાજના યુવાનો છે. આ ગામમાંથી મયા દરબાર સમાજ, દલિત સમાજ, રબારી સમાજ, બાવાજી સમાજ, પાટીદાર સમાજ, વાણંદ અને કુંભાર સમાજમાં થી યુવાનો આર્મીમાં ફરજ બજાવે છે અને આમાંથી ઘણા આર્મીમાંથી ફરજ બજાવી નિવૃત પણ થઇ ચુક્યા છે. અને આ નિવૃત થયેલા જવાનો ગામના યુવાનો ફૌજ બી.એસ.એફ માં જોડાય તે માટે તાલીમ આપે છે આ ગામના આગેવાનોના જણાવ્યા મુજબ આ ગામમાં ઘરે ઘરેથી એક એક યુવાનને મા ભોમની રક્ષા કાજે તૈયાર કરવામાં આવે છે. અને આગામી પાંચ વર્ષમાં વધુ ને વધુ યુવાનોને આર્મીમાં મોકલવાના છે. પિખોર ગામના લોકોની દેશ ભાવના આપણા સહુ માટે પ્રેરણાદાયી છે.